Max apni oc Jesús bay conob Jericó,
cax max ecꞌjab yul conob tuꞌ.
Ay jun anima beyom bay tuꞌ,
chi yik Zaqueo.
Sat tekom el tojlabal yayji bay jun conob tuꞌ.
Axa Zaqueo tuꞌ,
caw wal chi yochejcꞌal chi yil yin Jesús,
tzetbil wal yili,
palta cꞌamcꞌal chi jeꞌ yiloni,
yujtol xiwil anima oyan oc yin Cham yet chi beyi,
yetok cꞌapaxok,
yuj yaliẍ tel Zaqueo tuꞌ.
Yuj tuꞌ xan max kꞌok babjok ba,
yakꞌon yip.
Axa yajtok xol kꞌab jun te sicómoro ti be tuꞌ,
yuj yilon yin Jesús yet chi ecꞌ yich jun teꞌ tuꞌ.
A yet max eqꞌuel Cham yich te teꞌ tuꞌ,
max ajtok tꞌanan Cham yin,
max yalon Cham bay axca tiꞌ:
—Zaqueo,
ayantek ayman,
yujtol a bay atut ok in apnok wakꞌ in posada,
ẍi ajtok bay.
Maxcꞌal yab Zaqueo tuꞌ,
max aytek lemnaj yin ayman,
max chaon apnok yin tzalojcꞌulalil bay yatut.
A yet max yilon eb anima axca tuꞌ,
xiwil tzet chi yal eb yin Jesús,
yujtol max apni oc yakꞌ posada bay yatut jun yob is beybal.
Axa yaj lecan Zaqueo tuꞌ,
max yalon bay Cham Jajawil axca tiꞌ:
—A tinaniꞌ Mamin,
jantak tzet ay ayin,
nancꞌal ok wiayok.
Axca wet ok canok,
caytuꞌ yet eb mebaꞌ ok wakꞌaꞌ.
Ta ay eb max wetnej,
ta ay eb max welkꞌanej is tumin,
canebxa ok wut wakꞌon qꞌuexel bay eb,
ẍi.
Axa yalon Jesús bay axca tiꞌ:
—A tinaniꞌ,
mayal cha eb aj na tiꞌ is colbanil,
yujtol wal yel,
yinatil cꞌapax Abraham jun winak tiꞌ.
Ayin Chekbilintek yuj Dios xol eb jet animail tiꞌ,
max quin jay yuj in sayon eb cꞌaynaktok,
cax chin coloncan el eb,
ẍi Jesús.